Таліят

**Таліят**, **Талет** — мужчынскае імя і вытворнае ад яго прозьвішча **Талят** (*Талат*, *Далят*).

## Паходжаньне

Талет, Талетэ або Тайлет (Talet, Talette, Taillet) — імя германскага паходжаньня. Іменная аснова тал- (дал-) (імёны ліцьвінаў Дальман, Талімунт, Талмут; германскія імёны Dalman, Talamund, Talmut) паходзіць ад гоцкага tals 'дасьціпны, руплівы' або ад германскага і стараангельскага deall 'славуты, ганарлівы', а аснова -ют- (-ят-) (імёны ліцьвінаў Ютэль, Даўят, Карыят; германскія імёны Jutilo, Dowyatt, Cariatto) — ад гоцкага iuþa, старагерманскага joþ 'дзіцё, народзінец, нашчадак'. Такім парадкам, імя Таліят азначае «дасьціпнае дзіця».

Імя Талят бытавала ў Прусіі (ваколіцы Мэмэлю): *Gregor Thaladt* (1511—1520 гады).

Варыянты імя ў гістарычных крыніцах: *Talutten von Medenig* (1406 год); *Thaliati Wygaylowicz*, *Thaliati Wygaelowycz* (1 верасьня 1431 году); *Taliad* (15 траўня 1432 году); *Taleiothe* (11 ліпеня 1433 году); *Juskone filio Taliathonis* (24 чэрвеня 1437 году); *[[Трокі|Троцкое]] волости. Таляту Кезкгаиловичу пять чоловеков*, *Таляту семица* (*Талят Кезкгаилович*; 1440—1492 гады); *domino Thalud et filiis ipsius [[Бутывід|Butwid]]* (1451 год); *Талата, тивуна [[Эйрагола|ойракгольского]]* (30 траўня 1481 году паводле выпісу 19 верасьня 1568 году); *в Городенском повете… земли пустовъскихъ Талютевъщыну* (5 сакавіка 1509 году); *Лаврин Талятовичъ*, *Григор Талюдовичъ*, *Петръ Талятович* (1528 год); *земян господарских земли Жомоитскои, пана Яна и пана Станислава Урбановичов Петровича Талаттов Келпъшов* (30 студзеня 1607 году); *а пана Павла Талятовича* (29 ліпеня 1608 году); *передо мною Яномъ Геронимомъ Далятомъ — подстаростимъ Жомойтскимъ* (7 студзеня 1656 году); *po śmierci ur. Jana Hieronima Talata, podstarościego żmujdzkiego* (24 ліпеня 1658 году); *енерала воеводства Троцъкого Станислава Талятовича* (8 кастрычніка 1666 году, 7 сьнежня 1668 году, 11 студзеня 1672 году); *зъ умоцованымъ своимъ паномъ Юрьемъ Талятовичом* (6 чэрвеня 1671 году); *Georgius 2dus de Talat* (1675—1677 гады); *с пленипотентом своим наном Юремъ Талятовичомъ* (6 чэрвеня і 11 кастрычніка 1679 году, 5 лістапада 1682 году); *пан Юрей Талятовичъ* (6 чэрвеня 1681 году); *Maria Taletowicz* (1802 год); *Marcin Tallet* (1832 год).

## Носьбіты
* Таліят Кезгайлавіч — літоўскі баярын
* Таліят Вігайлавіч — літоўскі баярын, які засьведчыў Чартарыйскую ўмову (1431 год) пячацьцю з рускім надпісам «ТАЛИЯТОВА»
* Таліят — адзін зь літоўскіх водцаў, якія ў 1433 годзе ўварваліся ў землі Тэўтонскага ордэну
* Юшка Таліятавіч — літоўскі баярын, які ў 1437 годзе засьведчыў наданьне Даўгайлы віленскім францішканам
* Таліят (Талют) — гедройцкі баярын, які ўпамінаецца ў 1451 годзе
* Таліят — дзяржаўны дзяяч Вялікага Княства Літоўскага, цівун эйрагольскі ў 1481 годзе
* Урбан Пятровіч Талятовіч (Талят) — расенскі зямянін, які ўпамінаецца ў 1581—1586 гадох
* Ян Талят Келпш — дзяржаўны дзяяч Вялікага Княства Літоўскага, падстароста берасьцейскі ў 1614—1617 гадох

Таляты гербаў Жураў і Прус — літоўскі шляхецкі род зь Вільні.

Кенскі-Талат (Kęski-Tałat) гербу Радван — літоўскі шляхецкі род з Троцкага павету.

Таляты (Talat) гербу Ястрабец і Талятовічы або Тэлятовічы (Talatowicz, Telatowicz) гербу Ястрабец — літоўскія шляхецкія роды з Троцкага павету.

Талаты і Таляты-Келпшы — літоўскія шляхецкія роды.

Далатовічы — літоўскі шляхецкі род.

Талатовіч або Талятовіч (Talatowicz, Tolatowicz) і Тальятовіч (Taljatowicz) — прозьвішчы, зафіксаваныя ў XIX стагодзьдзі ў ваколіцах Сувалкаў.

У 1523 годзе ўпаміналася пустаўшчына Тальятоўшчына (*Тальятовщина*) у Ковенскім павеце.

## Глядзіце таксама
* Тала
* Ят

## Крыніцы

Катэгорыя:Мужчынскія імёны